Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση αυτόνομων μέτρων όσον αφορά την εισαγωγή ψαριών και προϊόντων αλιείας καταγωγής Δημοκρατίας της Πολωνίας

(υποβληθείσα από την Επιτροπή)

AITIOΛΟΓΙΚΗ ΕΚΘΕΣΗ

Στις 29 Μαΐου 2000, το Συμβούλιο εξουσιοδότησε την Επιτροπή να αρχίσει διαπραγματεύσεις με τη Δημοκρατία της Πολωνίας εξ ονόματος της Κοινότητας για την περαιτέρω ελευθέρωση του αμοιβαίου εμπορίου στον τομέα των ψαριών και των προϊόντων αλιείας.

Οι διαπραγματεύσεις πραγματοποιήθηκαν στις 18-19 Ιουλίου, στις 16 Νοεμβρίου, στις 7 Δεκεμβρίου 2000 και στις 8 Φεβρουαρίου 2001. Προσθήκη στη συμφωνία υπογράφηκε στις 13 Ιουλίου 2001.

Τα δύο μέρη συμφώνησαν για έναν τύπο απλών, σταδιακών και αμοιβαίων δασμολογικών παραχωρήσεων, οι λεπτομέρειες των οποίων καταγράφηκαν στα πρακτικά που υπέγραψαν οι επικεφαλής κάθε αντιπροσωπείας. Οι κυριότερες δεσμεύσεις που ανέλαβε η Κοινότητα ως αποτέλεσμα των διαπραγματεύσεων, είναι οι εξής:

- Ένα μήνα ύστερα από την ημερομηνία έναρξης ισχύος της συμφωνίας, θα εφαρμόζεται μείωση κατά ένα τρίτο των δασμών που εφαρμόζονται σε όλα τα άλλα ψάρια και προϊόντα της αλιείας που καλύπτονται από τον ορισμό του κανονισμού (ΕΚ) 104/2000. Ένα χρόνο μετά την έναρξη ισχύος της συμφωνίας, θα εφαρμοστεί νέα μείωση κατά ένα τρίτο. Δύο έτη μετά την έναρξη ισχύος της συμφωνίας, θα ελευθερωθεί πλήρως το εμπόριο για όλα τα ψάρια και τα προϊόντα της αλιείας.

- Ωστόσο, όσον αφορά τα προϊόντα που ορίζονται στο παράρτημα της συνημμένης πρότασης κανονισμού του Συμβουλίου, ένα μήνα ύστερα από την έναρξη ισχύος της συμφωνίας η Κοινότητα θα εφαρμόσει 70% του δασμολογικού συντελεστή του ΜΕΚ. Ένα χρόνο μετά την έναρξη ισχύος της συμφωνίας, αμφότερα τα μέρη θα προβούν σε νέα μείωση κατά 40% των δασμών που εφαρμόζονταν κατά την έναρξη ισχύος της συμφωνίας. Δύο έτη μετά την έναρξη ισχύος της συμφωνίας, θα ελευθερωθεί πλήρως το εμπόριο για όλα τα ψάρια και τα προϊόντα της αλιείας.

- Οι δασμολογικές ποσοστώσεις που έχουν ήδη χορηγηθεί από την Κοινότητα στην Πολωνία, σε αυτόνομη βάση, θα παραμείνουν σε ισχύ μέχρι την προσχώρηση. Οι ποσότητες που εισάγονται στην Κοινότητα πέραν των ποσοστώσεων υπόκεινται στις συμφωνηθείσες δασμολογικές μειώσεις, όπως αναφέρεται ανωτέρω.

Στην ευρωπαϊκή συμφωνία μεταξύ της Κοινότητας και της Δημοκρατίας της Πολωνίας πρέπει να προστεθεί πρωτόκολλο για τον καθορισμό των νέων εμπορικών ρυθμίσεων για ορισμένα ψάρια και προϊόντα αλιείας. Μέχρι να ολοκληρωθούν οι εσωτερικές διαδικασίες που απαιτούνται για την έναρξη ισχύος του πρόσθετου πρωτοκόλλου, προτείνεται να θεσπίσει η Κοινότητα, με κανονισμό του Συμβουλίου, αυτόνομα μέτρα που θα επιτρέπουν την εφαρμογή των παραχωρήσεων στην Πολωνία από την 1η Ιανουαρίου 2002. Είναι επιθυμητό να προβλεφθεί η ταχεία εφαρμογή της συμφωνίας για να γίνει η σταδιακή ελευθέρωση του εμπορίου στον τομέα των ψαριών και των ειδών της αλιείας και για να δοθεί στην Πολωνία θετικό πολιτικό σήμα ενόψει της διαδικασίας προσχώρησης.

Η θέσπιση των προτεινόμενων αυτόνομων μέτρων θα επισπεύσει την πραγματική ημερομηνία έναρξης της σταδιακής ελευθέρωσης του εμπορίου για τα ψάρια και τα προϊόντα της αλιείας μεταξύ της Κοινότητας και της Δημοκρατίας της Πολωνίας. Είναι επομένως αναγκαίο να εξασφαλιστεί ότι θα ληφθούν υπόψη αυτές οι συνθήκες όταν τεθεί σε εφαρμογή το νέο πρόσθετο πρωτόκολλο της ευρωπαϊκής συμφωνίας. Για το σκοπό αυτό, η Επιτροπή θα προτείνει τη σύναψη ανταλλαγής ερμηνευτικών επιστολών με την Πολωνία.

Με βάση τα ανωτέρω, καλείται το Συμβούλιο να εγκρίνει τον επισυναπτόμενο κανονισμό εφαρμογής, σε αυτόνομη βάση, των παραχωρήσεων που συμφωνήθηκαν μεταξύ της Κοινότητας και της Πολωνίας.

2002/0060 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση αυτόνομων μέτρων όσον αφορά την εισαγωγή ψαριών και προϊόντων αλιείας καταγωγής Δημοκρατίας της Πολωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Η ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου [1], υπογράφηκε στις Βρυξέλλες στις 16 Δεκεμβρίου 1991 και τέθηκε σε ισχύ την 1η Φεβρουαρίου 1994.

[1] ΕΕ L 348, 31.12.1993, σ. 2.

(2) Ο κανονισμός (ΕΚ) 1798/94 [2], όπως τροποποιήθηκε από τον κανονισμό 921/96 [3], προβλέπει ορισμένες παραχωρήσεις για τα ψάρια και τα προϊόντα της αλιείας που απαριθμούνται στο παράρτημα IV.

[2] ΕΕ L 189, 23.07.1994, σ. 1.

[3] ΕΕ L 126, 24.05.1996, σ. 1.

(3) Σύμφωνα με τις οδηγίες που εξέδωσε το Συμβούλιο στις 29 Μαΐου 2000, οι διαπραγματεύσεις με την Πολωνία για ένα νέο πρόσθετο πρωτόκολλο της ευρωπαϊκής συμφωνίας ολοκληρώθηκαν στις 13 Ιουλίου 2001.

(4) Το νέο πρόσθετο πρωτόκολλο, με βάση τα άρθρα 23 και 20(5) της ευρωπαϊκής συμφωνίας, προβλέπει παραχωρήσεις για τα ψάρια και τα προϊόντα της αλιείας.

(5) Η ταχεία εφαρμογή της συμφωνίας αποτελεί σημαντικό μέρος των αποτελεσμάτων των διαπραγματεύσεων για τη σύναψη νέου πρόσθετου πρωτοκόλλου της ευρωπαϊκής συμφωνίας με την Πολωνία.

(6) Η Πολωνία θα λάβει όλες τις αναγκαίες νομοθετικές διατάξεις, σε αυτόνομη βάση, ώστε να διευκολυνθεί η αμοιβαία και ταυτόχρονη εφαρμογή των παραχωρήσεων στην Κοινότητα που προβλέπονται στο πρόσθετο πρωτόκολλο.

(7) Είναι επομένως σκόπιμο να θεσπίσει η Κοινότητα αυτόνομα μέτρα για την εισαγωγή των παραχωρήσεων που προβλέπονται στο νέο πρόσθετο πρωτόκολλο της ευρωπαϊκής συμφωνίας.

(8) Σε ό,τι αφορά τη διαχείριση των δασμολογικών ποσοστώσεων, είναι σκόπιμο να ακολουθηθεί η χρονολογική σειρά των ημερομηνιών αποδοχής των τελωνειακών διασαφήσεων σύμφωνα με τον κανονισμό της Επιτροπής (ΕΟΚ) 2454/93 της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) 2913/92 του Συμβουλίου για τη θέσπιση του κοινοτικού τελωνειακού κώδικα [4].

[4] ΕΕ L 253 της 11.10.1993, σ. 1, ο κανονισμός όπως τροποποιήθηκε για τελευταία φορά με τον κανονισμό 993/2001/ΕΚ (L 141, 28.5.2001, σελ.1).

ΕΞΕΔΩΣΕ ΤΟ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι ρυθμίσεις για την εισαγωγή στην Κοινότητα ψαριών και προϊόντων της αλιείας καταγωγής Πολωνίας, όπως ορίζεται στα άρθρα 2, 3 και 4 παρακάτω, θα τροποποιήσουν την ευρωπαϊκή συμφωνία με τη Δημοκρατία της Πολωνίας.

2. Από την ημερομηνία ενάρξεως ισχύος του νέου πρόσθετου πρωτοκόλλου της ευρωπαϊκής συμφωνίας με την Πολωνία, οι παραχωρήσεις που προβλέπονται σε αυτό θα εφαρμοστούν λαμβανομένων υπόψη των μέτρων εφαρμογής που έχουν ήδη εγκριθεί από τα δύο μέρη πριν από την ημερομηνία αυτή, σε αμοιβαία βάση. Κατά συνέπεια, κατά την ημερομηνία ενάρξεως ισχύος του πρόσθετου πρωτοκόλλου, οι διατάξεις του θα αντικαταστήσουν και θα ακυρώσουν τις αντίστοιχες διατάξεις του παρόντος κανονισμού.

Άρθρο 2

Από την 1η Ιανουαρίου 2002, η Κοινότητα εφαρμόζει κατά το ένα τρίτο μείωση των τελωνειακών δασμών για τα ψάρια και τα προϊόντα της αλιείας, όπως καθορίζονται στο άρθρο 1 του κανονισμού (ΕΚ) 104/2000 [5] του Συμβουλίου, εκτός από εκείνα που αναφέρονται στα άρθρα 3 και 4 παρακάτω.

[5] ΕΕ L 17, 21.01.2000, σ. 22.

Από την 1η Ιανουαρίου 2003, η Κοινότητα θα εφαρμόσει περαιτέρω μείωση κατά ένα τρίτο των τελωνειακών δασμών που ίσχυαν κατά την θέση σε εφαρμογή του παρόντος κανονισμού.

Από την 1η Ιανουαρίου 2004, η Κοινότητα θα καταργήσει τους τελωνειακούς δασμούς για όλα τα ψάρια και τα προϊόντα της αλιείας, συμπεριλαμβανομένων εκείνων που αναφέρονται στα άρθρα 3 και 4 παρακάτω.

Άρθρο 3

Από την 1η Ιανουαρίου 2002, η Κοινότητα θα εφαρμόσει μείωση 30% των τελωνειακών δασμών που ισχύουν για τα προϊόντα που αναφέρονται στο παράρτημα του παρόντος κανονισμού. Από την 1η Ιανουαρίου 2003, η Κοινότητα θα εφαρμόσει περαιτέρω μείωση 30% των τελωνειακών δασμών που ίσχυαν κατά την θέση σε εφαρμογή του παρόντος κανονισμού.

Άρθρο 4

Οι δασμοί που αναφέρονται στο παράρτημα IV του κανονισμού (ΕΚ) 1798/94 παραμένουν σε ισχύ έως την 31η Δεκεμβρίου 2003. Οι διατάξεις του άρθρου 2 εφαρμόζονται στις ποσότητες που εισάγονται στην Κοινότητα πέραν των δασμολογικών ποσοστώσεων.

Άρθρο 5

Ο υπολογισμός των μειώσεων που αναφέρονται στα άρθρα 2 και 3 θα γίνει με βάση τις κοινές μαθηματικές αρχές.

Ειδικότερα, εφαρμόζονται οι ακόλουθοι κανόνες:

α) για όλα τα στοιχεία μετά την υποδιαστολή, τα οποία είναι μικρότερα του 50 (συμπεριλαμβανομένου), γίνεται στρογγυλοποίηση προς τα κάτω προς τον πλησιέστερο ακέραιο αριθμό.

(β) όλα τα στοιχεία που έχουν πάνω από το 50 μετά τον πρώτο δεκαδικό, στρογγυλοποιούνται προς τα πάνω στον πλησιέστερο ακέραιο αριθμό.

(γ) όλοι οι δασμοί κάτω του 2% καθορίζονται αυτομάτως σε 0%.

Άρθρο 6

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ

>ΘΕΣΗ ΠIΝΑΚΑ>

ΔΗΜΟΣΙΟΝΟΜΙΚΟ ΔΕΛΤΙΟ

1. Τιτλοσ τησ πραξησ

Πρόταση για τη θέσπιση αυτόνομων μέτρων που επισπεύδουν την εφαρμογή των διατάξεων πρόσθετου πρωτοκόλλου της ευρωπαϊκής συμφωνίας με τη Δημοκρατία της Πολωνίας για τον καθορισμό εμπορικών ρυθμίσεων για τα ψάρια και τα προϊόντα της αλιείας. Συμφωνήθηκαν αμοιβαίες παραχωρήσεις που θα εφαρμοστούν σε περίοδο τριών ετών, με απώτερο στόχο την πλήρη ελευθέρωση του εμπορίου για τα προϊόντα αυτά.

2. ΣΧΕΤΙΚΑ ΚΟΝΔΥΛΙΑ ΤΟΥ ΠΡΟΫΠΟΛΟΓΙΣΜΟΥ

Κεφάλαιο 12, άρθρο 120

3. Νομική βάση

Άρθρο 133 της συνθήκης για την ίδρυση της Ευρωπαϊκής Κοινότητας

4. Περιγραφη τησ ενεργειασ

4.1 Γενικός στόχος

Πλήρης ελευθέρωση του εμπορίου για τα ψάρια και τα προϊόντα της αλιείας ενόψει της προσχώρησης της Πολωνίας στην Ευρωπαϊκή Κοινότητα.

5. Κatataξη των δαπανων/εσοδων

5.1 Είδος των εσόδων

Εισαγωγικοί δασμοί

6. Ειδοσ των δαπανων/εσοδων

- Η προτεινόμενη δράση θα επιφέρει μείωση των εισαγωγικών δασμών που εισπράττονται για τα ψάρια και τα προϊόντα της αλιείας καταγωγής Δημοκρατίας της Πολωνίας.

- Ωστόσο, η προτεινόμενη δράση θα προκαλέσει μείωση των εισαγωγικών δασμών που καταβάλλονται από τους κοινοτικούς φορείς κατά την εξαγωγή προϊόντων αλιείας στην Πολωνία.

7. Δημοσιονομικές επιπτώσεις

7.1 Τρόπος υπολογισμού του συνολικού κόστους της ενέργειας (σχέση μεταξύ κόστους ανά μονάδα και συνολικού κόστους)

Το κόστος της δράσης στηρίχτηκε στις συναλλαγές του 1998, 1999 και 2000. Λόγω των απρόβλεπτων επιπέδων του εμπορίου και της διακύμανσης των συντελεστών του δασμού που εφαρμόζεται στα εν λόγω προϊόντα, χρησιμοποιήθηκε μέσο επίπεδο δασμού 12% για να υπολογιστεί ο δασμός που είχε επιβληθεί το 1998, 1999 και 2000. Οι εισαγωγικοί δασμοί που επιβλήθηκαν το 1999 παρουσίασαν μείωση κατά 19% περίπου σε σχέση με το 1998. το 2000 οι δασμοί παρουσίασαν αύξηση κατά 1,5% περίπου σε σχέση με το 1999. Συνεπώς, για τον υπολογισμό των εκτιμώμενων εισαγωγικών δασμών ελήφθη υπόψη αύξηση κατά 8% του επιπέδου των εισπραχθέντων δασμών. Εν συνεχεία αυτό το στοιχείο μειώθηκε κατά το ένα τρίτο για το έτος ένα και για περαιτέρω ένα τρίτο για το έτος δύο.

Επειδή, όπως αναμένεται, αυτές οι ρυθμίσεις θα αρχίσουν να ισχύουν την 1η Ιανουαρίου 2002, το εκτιμώμενο κόστος θα υπολογιστεί με βάση το έτος 2002 ως έτος ένα, το έτος 2003 ως έτος δύο, και το έτος 2004 ως έτος τρία.

7.2 Κατανομή κόστους ανά δραστηριότητα

Πιστώσεις αναλήψεων υποχρεώσεων σε εκατ. EUR (σε τρέχουσες τιμές)

>ΘΕΣΗ ΠIΝΑΚΑ>